Diari Oficial de la Generalitat Valenciana


Sumari del DOGV 3610, del 22-10-1999 (1999/8850)

RESOLUCIÓ de 29 de setembre de 1999, del Servei Territorial d'Indústria i Energia de València, per la qual s'autoritza el projecte, l'addenda I i l'estació de regulació i mesura (posició 15-10.01) de les instal·lacions de la Xarxa de Chilches, Soneja, Segorbe (eixida CS-2), província de València, i les seues instal·lacions auxiliars.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3610

Data del DOGV
:   22-10-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/8850


Organisme emissor
:   Conselleria d'Ocupació

Tipus de document
:   Resolució

RESOLUCIÓ de 29 de setembre de 1999, del Servei Territorial d'Indústria i Energia de València, per la qual s'autoritza el projecte, l'addenda I i l'estació de regulació i mesura (posició 15-10.01) de les instal·lacions de la Xarxa de Chilches, Soneja, Segorbe (eixida CS-2), província de València, i les seues instal·lacions auxiliars. [1999/S8850]
  
Amb data 21 d'abril de 1998, Enagás, SA, va sol·licitar l'autorització del projecte de la Xarxa de Chilches, Soneja, Segorbe (eixida CS-2), província de València, i les seues instal·lacions auxiliars, a l'empara del que s'ha disposat en el Reglament General del Subministrament Públic de Gasos Combustibles (Decret 2.913/1973, de 26 d'octubre) i als efectes previstos en la Llei 34/1998, de 7 d'octubre, del Sector d'Hidrocarburs, que incloïa la relació concreta i individualitzada dels propietaris i titulars de béns i drets afectats, se sotmeté al tràmit d'informació pública en el qual comparegueren els següents titulars de béns als quals Enagás, SA, ha contestat les seues al·legacions:
  
a) La senyora Carmen Lliso Dionisio, propietària de la finca amb referència V.AW-156, proposava desviar el traçat de la xarxa de manera que, en el tram que circula per la seua finca, s'aproximara el més possible al camí que la voreja pel costat nord, amb la qual cosa tan sols s'afectaria un mont sense cultivar propietat de l'Ajuntament d'Algar de Palancia en el qual arrancarien alguns pins i altres espècies d'arbustos propis de la zona. Considerava aquesta solució menys perjudicial i més beneficiosa per a totes les parts, i adjuntava pla on descriu i assenyala la solució proposada.
  
Enagás, SA, una vegada estudiada la modificació plantejada, estima que no és procedent acceptar-la, ja que el traçat elegit per a la xarxa s'ha fet de forma que l'afecció mediambiental siga la mínima possible, intentant evitar la tala indiscriminada d'arbres i arbustos autòctons, la qual es faria efectiva si es portara a cap la variant sol·licitada. A més a més, aquesta comportaria creuar innecessàriament el camí dues vegades, amb el conseqüent increment de molèsties per als usuaris i d'haver d'augmentar la protecció de la canonada per a garantir-ne la seguretat.
  
Enagás, SA, ha deixat constància que intentarà minimitzar els perjudicis que s'hi ocasionen, per la qual cosa durant l'execució de les obres posarà tots els mitjans tècnics al seu abast perquè els danys siguen els estrictament indispensables.
  
b) La senyora Amalia Llopis Domingo va manifestar que son pare, el senyor Vicente Llopis Bajó, és el propietari de les finques amb referència V-AW-2 i V-AW-60 les quals, per error, s'assenyalaren a nom de la senyora Mercedes Gascó Cataluña, que, en realitat, n'és la usufructuària.
  
Enagás, SA, una vegada comprovada la documentació aportada per l'al·legadora, va procedir a rectificar l'errada de titularitat que hi havia i tindrà quant al propietari real en totes les actuacions que es porten a cap en l'expedient.
  
c) El senyor José Javier Blesa, apoderat de la mercantil Jamones Montemayor, SL, al·legà que la seua representada és propietària de les parcel·les números 332, 356 a-b, 409 i 410 del polígon 7 del terme municipal d'Algar de Palancia, estant les tres últimes ubicades en zona industrial declarada per la Direcció General d'Urbanisme i Ordenació Territorial; sol·licita, al seu torn, que s'estudien altres alternatives possibles per al traçat i proposa que aquest circule pel vial que passa pel costat de les dites parcel·les.
  
Enagás, SA, va manifestar que les parcel·les números 332, 409 i 410 del polígon 7 es corresponen amb les finques amb referència V-AW-118, V-AW-119 i V-AW-120 les quals, segons la relació de béns i drets, són propietat de la senyora Mercedes Villar Dasí i la senyora Regina Bojo Pérez, respectivament. Per tant, la mercantil al·legadora haurà d'acreditar documentalment la titularitat que diu que té sobre les mencionades finques. També vol assenyalar que la parcel·la 356 a-b no s'afecta tal i com està projectada la xarxa. La canonada només afecta mínimament la parcel·la número 410 i açò és així per les condicions imposades per la Demarcació de Carreteres de l'Estat com a conseqüència del projecte d'enllaç de la carretera N-225. Respecte de les parcel·les números 332 i 409, aquestes únicament s'ocuparan temporalment durant l'execució de les obres; així i tot, la conducció s'ajustarà el més possible a la vora del camí que es convertirà en breu en un vial asfaltat de 12 metres d'ample, per a així minimitzar l'afecció que es produïsca sobre els mencionats terrenys.
  
d) El senyor alcalde de l'Ajuntament d'Algar de Palancia manifestà que el traçat de la xarxa projectada travessa el polígon industrial del terme municipal, per la qual cosa sol·licita la modificació del traçat de forma que la xarxa circule sota el vial principal ordenat en la modificació puntual número 1 de les normes subsidiàries del municipi, sota la vorera existent que està lliure d'instal·lacions enterrades.
  
Enagás, SA, contestà que havent mantingut diverses reunions amb els serveis tècnics municipals, ha consensuat la modificació del traçat projectat en la forma que s'indica en l'addenda I que va ser presentada en aquest Servei Territorial el 31 de març de 1999, i en la qual s'atenen tots i cada un dels suggeriments traslladats per l'entitat municipal.
  
e) El senyor Enrique Company Gascó, propietari de la finca amb referència V-AW-1 va posar de manifest l'errada en l'ordre dels cognoms que se li adjudicaren en la relació de béns i drets, i també sol·licita que es modifique la naturalesa dels terrenys que en la seua finca s'afectaran i que estiguen dedicats a tarongers i fruiters.
  
Enagás, SA, vist el que ha exposat l'al·legador, va procedir a rectificar l'errada que va haver quant a la titularitat i la naturalesa dels terrenys afectats en la finca abans mencionada.
  
Amb dates 15 de febrer de 1999, 18 de maig de 1999 i 20 de setembre de 1999, Enagás, SA, va presentar projecte i documentació annexa on sol·licitava autorització per a instal·lar una estació de regulació i mesura (ERM) en la posició 15-10.01 de la xarxa de Chilches, Soneja, Segorbe (eixida CS-2) al terme municipal d'Alfara de Algimia.
  
Atés que s'han respectat tant com ha sigut possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud.
  
Atés que amb data 28 de maig de 1999, la Direcció General per al Desenvolupament Sostenible de la Conselleria de Medi Ambient ha dictat resolució en la qual estima acceptable, als únics efectes ambientals, el projecte de xarxa de Chilches, Soneja, Segorbe (eixida CS-2), província de València, i les seues instal·lacions auxiliars.
  
Aquest servei territorial, de conformitat amb el que s'ha disposat en la Llei 34/1998, del Sector d'Hidrocarburs, de 7 d'octubre; en el Decret 2.913/1973, de 26 d'octubre (mencionat); en el Decret 1.775/1967, de 22 de juliol; en l'Ordre del Ministeri d'Indústria de 18 de novembre de 1974, per la qual s'aprova el Reglament de Xarxes i Connexions de Combustibles Gasosos, modificat per les ordres del Ministeri d'Indústria i Energia de 26 de octubre de 1983, de 6 de juny de 1984 i de 9 de març de 1994; en la Llei de Règim Jurídic de les Administracions Públiques i del Procediment Administratiu Comú i en la resta de disposicions concordants, resol autoritzar les instal·lacions sol·licitades per Enagás, SA d'acord amb el projecte, l'addenda I i l'estació de regulació i mesura (ERM) en la posició 15-10.01 de les instal·lacions de la xarxa de Chilches, Soneja, Segorbe (eixida CS-2), província de València, i les seues instal·lacions auxiliars, d'acord amb les condicions següents:
  
Primera
  
En tot moment haurà de complir-se tot el que s'estableix en el Reglament General per al Servei Públic de Gasos Combustibles de 26 d'octubre de 1973, i en les normes o reglaments que el complementen; i també en el Reglament de Xarxes i Connexions de Combustibles Gasosos, aprovat per l'Ordre Ministerial de 18 de novembre de 1974, modificat per les ordres del Ministeri d'Indústria i Energia de 26 d'octubre de 1983 i de 6 de juliol de 1984 i els condicionaments imposats per l'esmentada Declaració d'Impacte Ambiental de 28 de maig de 1999 de la Direcció General per al Desenvolupament Sostenible de la Conselleria de Medi Ambient.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de las finques afectades.
  
Tercera
  
Les instal·lacions que s'autoritzen per la present resolució hauran de realitzar-se d'acord amb el projecte i la resta de la documentació tècnica presentada, amb canonada d'acer al carboni tipus API5L Gr. B, de 4- i 6- de diàmetre; pressió de disseny de 16 bar, que circula pels termes municipals esmentats.
  
Quarta
  
Els encreuaments especials i altres afeccions de béns i de domini públic es realitzaran de conformitat amb les condicions imposades pels organismes competents afectats.
  
Cinquena
  
Per a introduir modificacions en les instal·lacions que afecten les dades bàsiques del projecte, serà necessari obtenir l'autorització d'aquest servei territorial.
  
Sisena
  
Per a la seguretat de les instal·lacions a què es refereix la present autorització es procedirà a l'expropiació forçosa en ple domini dels terrenys sobre els quals s'han de construir els elements d'instal·lació fixa en superfície, establint-se les següents condiciones en relació amb els elements que es mencionen:
  
1. Per a les canalitzacions:
  
A) Imposició de servitud permanent de pas, en una franja de terreny de dos (2) metres d'ample, al llarg del gasoducte, un a cada costa de l'eix, per on aniran enterrades la canonada o les canonades que es requerisquen per a la conducció del gas i que s'ajustarà a les següents limitacions.
  
- Prohibició d'efectuar treballs de llaurada o similars a una profunditat superior a cinquanta (50) centímetres, i també de plantar arbres o arbustos a una distància inferior a dos (2) metres, comptadors des de l'eix de la canonada.
  
- Prohibició de realitzar qualsevol tipus d'obra o d'efectuar cap acte que poguera danyar o alterar el bon funcionament de les instal·lacions, a una distància inferior a cinc (5) metres de l'eix del traçat, a un costat i a l'altre. Aquesta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
- Lliure accés del personal i els equips necessaris per a poder mantenir, reparar o renovar les instal·lacions, amb pagament, si és el cas, dels danys que s'hi ocasionen.
  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies que siguen necessàries per a l'execució o el funcionament de les instal·lacions.
  
B) Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació. En aquesta zona es farà desaparéixer, temporalment, qualsevol obstacle i es realitzaran les obres necessàries per a l'estesa i la instal·lació de la canalització i els elements annexos, i s'executaran els treballs o les operacions precises per als esmentats fins.
  
2. Per al pas dels cables de connexió i els elements dispersors de protecció catòdica:
  
Imposició de servitud permanent de pas en una franja de terreny d'un metre (1) d'ample, per on aniran enterrats els cables de connexió. Per als llits dispersors de la protecció catòdica, la franja de terreny, on s'estableix la imposició de servitud permanent de pas, tindrà com a amplària la corresponent a la de la instal·lació més un metre a cada costat. Aquestes franges s'ajustaran a les següents limitacions:
  
- Prohibició d'efectuar treballs de llaurada o similars a una profunditat superior a cinquanta (50) centímetres, plantar arbres o arbustos i realitzar qualsevol tipus d'obra, construcció o edificació a una distància inferior a 1,5 metres, a cada costat del cable de connexió o del límit de la instal·lació enterrada dels llits dispersors; es podrà exercir el dret a talar o arrancar els arbres o arbustos que hi haguera a una distància inferior a la indicada.
  
- Lliure accés del personal i els elements necessaris per a poder vigilar, mantenir, reparar o renovar les instal·lacions, amb pagament, si és el cas, dels danys que s'hi ocasionen.
  
Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació i en la qual es farà desaparéixer qualsevol obstacle, i també realitzar les obres necessàries per a l'estesa i el muntatge de les instal·lacions i els elements annexos, i s'executaran les obres o les operacions precises per al esmentats fins.
  
Setena
  
Aquest servei territorial podrà efectuar durant l'execució de les obres les inspeccions i comprovacions que estimen oportunes en relació amb el compliment de les condicions establides en la present resolució i en les disposicions i la normativa vigent que hi siguen d'aplicació.
  
Amb aquesta finalitat Enagás, SA, haurà de comunicar, amb la deguda antelació al dit servei territorial, les dates d'iniciació de les obres, i també les dates de realització dels assajos i les proves que s'efectuaran de conformitat amb les especificacions, normes i reglamentacions que s'hagen aplicat en el projecte de les instal·lacions.
  
Huitena
  
Enagás, SA, donarà compte de l'acabament de les instal·lacions al Servei Territorial d'Indústria i Energia de València per al reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
A la sol·licitud de l'acta de posada en servei de les instal·lacions, el peticionari haurà d'adjuntar, en doble exemplar, la següent documentació:
  
a) Certificat final d'obra, firmat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb el que s'ha previst en el projecte presentat per Enagás, SA, i en les normes i especificacions que s'hi hagen aplicat, i també amb les variacions de detall que haja aprovat el Servei Territorial d'Indústria i Energia i amb la normativa tècnica de seguretat vigent que hi siga d'aplicació.
  
b) Certificat final de les entitats o empreses encarregades de la supervisió i el control de la construcció de les instal·lacions on s'explicite el resultat satisfactori dels assajos i les proves realitzades segons el que s'ha previst en les normes i els codis aplicats i que acrediten la qualitat de les instal·lacions.
  
c) Documentació i informació tècnica regularitzada sobre l'estat final de les instal·lacions a l'acabament de les obres.
  
Novena
  
Aquest servei territorial es reserva el dret de deixar sense efecte aquesta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
De conformitat amb el que s'ha disposat en el títol V de la Llei 34/1998, de 7 d'octubre, del Sector d'Hidrocarburs, la present autorització que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà l'ocupació. Els indicats béns i drets són els inclosos en les relacions que es van publicar en el Diari Oficial de la Generalitat Valenciana de 23 de febrer de 1999, amb les rectificacions que siga procedent, d'acord amb el resultat de la informació pública.
  
Contra la present resolució, que no posa fi a la via administrativa, es podrà presentar un recurs d'alçada davant la Direcció General d'Indústria i Energia (c/ Colom, 32 € 46576 València), en el termini d'un mes, comptat a partir de l'endemà del dia en què tinga lloc la notificació de la resolució, de conformitat amb el que s'ha disposat en els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic i del Procediment Administratiu Comú.